Covid-19-statistieke: Min nuwe sterftesFoto bloot ter illustrasie. (Foto: JAM STA ROSA / AFP) Die departement van gesondheid het Sondag net drie nuwe sterftes weens Covid-19 aangeteken. Net 87 mense is boonop met Covid-19 in die hospitaal opgeneem. Meer as 7 900 mense word tans in die hospitaal vir Covid-19 behandel. Altesaam 15 467 nuwe Covid-19‑gevalle is aangeteken. Hoewel dit laer is as die meer as 200 000 gevalle wat daagliks die afgelope week aangeteken is, verteenwoordig dit steeds ŉ positiwiteitskoers van 30,7%. Die positiwiteitskoers het ook sedert Saterdag gestyg, toe 28,8% van mense positief vir Covid-19 getoets het. In ŉ brief aan die minister van gesondheid het die nasionale bevelsraad vir Covid-19 verlede week aangedui dat die getal positiewe gevalle in Suid-Afrika waarskynlik baie hoër is, omdat slegs mense wat simptome toon, vir die virus laat toets. Hulle het daarom aanbeveel dat met die 10-dag-kwarantynmaatreël weggedoen word, aangesien dit duidelik nie doeltreffend is om die verspreiding van Covid-19 te bekamp nie. KwaZulu-Natal het vir die tweede agtereenvolgende dag die meeste nuwe infeksies landswyd aangeteken (4 135), gevolg deur Gauteng (3 582) en die Wes-Kaap (2 849). Gauteng het egter steeds die meeste aktiewe gevalle (meer as 55 000), dan KwaZulu-Natal (51 332) en dan die Wes-Kaap (33 588).